TITTEL Fastende Frank

INGRESS 72 timer uten fast føde er barnemat for Frank Knutsen (37). En del vil kanskje kalle ham ekstrem - selv mener han å ha funnet en livsstilsløsning som passer perfekt for akkurat ham.

TEKST OG FOTO Jan-Are Hansen.

- Denne uka spiste jeg mitt siste måltid på søndag ettermiddag. Mandag og tirsdag var det kun vann, kaffe og te før jeg avsluttet fasten med en god middag på onsdag. I dag er det fredag og jeg og kona mi har bryllupsdag. I kveld blir det en bedre middag på restaurant, bytur med masse godt i glassene og garantert en dobbel cheeseburger på vei hjem, smiler han bredt over en kaffe Americano inne på Starbucks Torvet mens regnet plasker ned utenfor vinduene.

Har gått ned 30 kilo
Med drøye to meter på sokkelesten, armer dekket av tatoveringer og beundringsverdig skjeggpryd, er Frank Knutsen en ruvende karakter - en person du antageligvis har lagt merke til dersom du har frekventert restaurant og uteliv i Trondheim de siste 15 årene.
- Jeg har jobbet i bransjen i snart 20 år nå. I 2014 startet jeg utestedet Bror nederst i Nordre. Det har vært lærerike, hektiske og travle tiår, forklarer Knutsen. 
Han har i tillegg traktert trommene i metallband som Endogenic, Ghetto Ghouls og Sandsworn i en årrekke. 
For tre og et halvt år siden ble han pappa for første gang. Det ble et vendepunkt.
- Det var vel egentlig da jeg forstod at jeg ikke var en udødelig 20-åring lenger. Jeg arbeidet voldsomt mye, spiste uregelmessig og usunt. Og når man jobber i utelivsbransjen blir det gjerne en fest eller fire i uka også. Vekta krøp over 140 kilo, og selv om jeg er en svær fyr merket jeg at jeg hadde mindre og mindre overskudd og energi. Det ble et ork bare å leke med sønnen min. Hele livet ble egentlig veldig slitsomt, rett og slett. Jeg måtte ta et grep, forteller Knutsen som i dag har en matchvekt på om lag 110 kilo.

Begynte forsiktig
- Jeg begynte med en såkalt 16:8 løsning for to år siden. Det vil si at man faster 16 timer i døgnet og spiser som vanlig i 8.
- Du startet relativt rolig sammenlignet med fasteintervallene du praktiserer i dag?
Knutsen smiler godt.
- Det kan du gjerne si. Og det er uhyre viktig å begynne forsiktig. Kjenne på din egen kropp om fasting er en løsning som passer for akkurat deg. Folk opplever det å faste forskjellig. Det er veldig individuelt, understreker han og fortsetter:
- I tillegg er det helt avgjørende at du lager en plan. Hva er det du vil oppnå? Hva er tidsperspektivet? Hva gjør du når ting butter imot? Når du går fra en hverdag der du putter hva som helst i munnen når som helst, til å faste store deler av uka, så vil kroppen og hodet ditt si ifra på et tidspunkt, forklarer han.
10 uker etter at Knutsen startet å faste 16:8, hadde han gått ned 18 kilo. I tillegg til periodisk faste lå han også cirka 1000 kalorier i underskudd hver dag.
- Et betydelig vekttap på relativt kort tid?
- Ja,  men det krever innsats og disiplin. I tillegg må man ha et langt tidsperspektiv. Selv om man kan miste mange kilo til å begynne med, er ikke fasting noe quick-fix, legger han til.

Fordeler og ulemper
Å faste er en sedvane som strekker seg om lag 10 000 år tilbake i tid. I all hovedsak har det vært en religiøs og spirituell handling som praktiseres den dag i dag. Det mest kjente eksemplet er den islamske fastemåneden Ramadan der muslimer avstår fra fast og flytende føde mellom soloppgang og solnedgang.
Som metode for vekttap og helsegevinst har fasting fått et kraftig oppsving de siste par tiårene. Forskning mener at det kan gi flere fordeler, deriblant vekttap, bedre insulinfølsomhet og bedre kognitiv ytelse.
Grovt sett peker man mot tre metoder:
1. 16:8-metoden der du faster i 16 timer og spiser innenfor et 8-timersvindu
2. 5:2-dietten der du spiser normalt fem dager i uken og faster eller begrenser kaloriinntaket to andre dager i uken.
3. 24-timers faste der du faster du annenhver dag.
For de fleste er det å faste en metode for å oppnå vekttap, men nyere forskning mener det kan ha andre helsefordeler også.  Et sentralt begrep i den sammenheng er Autofagi, som på godt norsk kan oversettes til "selvspising". 
Kort forklart innebærer det at gjennom å faste så kvitter kroppen seg raskere med celleavfall samtidig som den produserer nye, friske celler. Eller enda enklere forklart: Når vi faster så rydder og renser kroppen seg. 
Det pekes imidlertid på flere ulemper og risikofaktorer. Tap av muskelmasse, ernæringsmangler, risiko for overspising utenfor fasteperiodene samt lavt energinivå og nedsatt konsentrasjon er noen.

100 timer
- Jeg pleier å operere med et kaloribudsjett der målet er å gå litt i minus eller "break even". Jeg er veldig glad i øl. Når jeg faster på ukedagene kan jeg unne meg noen ekstra halvlitere i helgene. For meg handler det om å finne en god balansegang, smiler Knutsen som solgte seg ut av utestedet Bror for snart fire år siden. I dag jobber han i det uavhengige håndverksbryggeriet Monkey Brew, som holder til på Nyhavna.
- Når jeg lemper ølfat på 30 kilo er det samme vekta jeg drasset rundt med på kroppen for bare et par år siden. Det er litt rart å tenke på, ler han.
Fasteperiodene til Knutsen varierer litt i lengde, men strekker seg ofte over tre-fire dager. 
Én gang i måneden faster han 100 timer i strekk.
 - Høres ekstremt ut?
- Kanskje det, men jeg har lyst til å teste grensene mine. Det er litt sånn jeg er, smiler han.
Det er imidlertid ikke kun vektkontroll som motiverer ham.
- Jeg har hatt nytte på flere måter. Jeg sover bedre. Immunforsvaret har blitt sterkere - det er flere år siden jeg var forkjølet. Toalettbesøkene er helt problemfrie. I tillegg gjør det noe med det mentale, man blir klarere i hodet på en måte, mener han.

Ikke influencer
Knutsen har blitt mye mer bevisst på eget kosthold.
- Det var jeg overhode ikke før. Jeg kan godt ta meg en solid fest og ete en feit burger i dag også, men i hverdagen har jeg blitt langt mer kritisk de siste årene. Jeg har kuttet sukker, og de fleste kornvarer. I tillegg spiser jeg kun rene kjøttvarer. Ultraprosessert svineri finner du ikke i kjøleskapet mitt, sier Knutsen som ofte deler erfaringene rundt fasting på sosiale medier.
- Men jeg er ikke på noen som helst måte en helse-influencer. Det er viktig at du får med. Jeg kommer aldri med fasitsvar. Jeg forteller om mine erfaringer, min reise, understreker han.
- Noen tips til de som vurderer å faste for å gå ned i vekt?
- At dette er veldig individuelt. Start enkelt, ikke gå ut i toppfart. Finn den metoden og tempoet som passer best for deg. Snakk gjerne med legen din før du starter. Og dersom du faller av lasset i starten, er det ikke verdens undergang, avslutter han.

BILDETEKSTER

ff1: Fastet vekk kiloene. Da Frank Knutsen (37) ble pappa for første gang, veide han over 140 kilo. I dag ligger matchvekta på om lag 110. Jevnlig fasting var løsningen.

ff2: Avslørende antrekk. Bildet er tatt i 2023 da han og bandet Ghetto Ghouls spilte på Wacken - en av europas største metallfestivaler. (Foto: Privat)

ff3: Individuelt. - Start enkelt, ikke gå ut i toppfart. Finn den fastemetoden og tempoet som passer best for deg. Snakk gjerne med legen din før du starter. Og dersom du faller av lasset i starten, er det ikke verdens undergang, forklarer Frank Knutsen.

ff4: Vekttap. Fasteperiodene til Knutsen varierer litt i lengde, men strekker seg ofte over tre dager. Én gang i måneden faster han 100 timer i strekk. (Foto: Privat)

ff5: Groovy. Frank Knutsen har traktert trommene i metallband som Endogenic, Ghetto Ghouls og Sandsworn i en årrekke. (Foto: Jorg Schnebele)